
AVIZ

asupra propunerii legislative privind compensarea cheltuielilor la energia termică pentru familiile cu venituri mici în sezonul rece 1997-1998

Cu adresa nr. 322 din 22 ianuarie 1998, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind compensarea cheltuielilor la energia termică pentru familiile cu venituri mici în sezonul rece 1997-1998.

In urma examinării, în şedinţa din data de 04.02.1998, Comisia pentru buget, finanţe şi bănci, cu majoritate de voturi, a hotărât respingerea propunerii legislative din următoarele considerente:

- acest domeniu a fost deja reglementat prin Ordonanţa de urgenţă nr. 69/1997 privind acordarea unui ajutor pentru plata cheltuielilor suplimentare determinate de creşterea consumului de energie termică în lunile sezonului rece şi de majorarea acesteia, pentru unele categorii ale populaţiei, precum şi modificarea şi completarea Ordonanţei de urgenţă a Guvernului nr. 3/97;

- nu se precizează sursele din care primăriile urmează să plătească compensaţiile prevăzute în această propunere legislativă;

- nu se specifică modul în care urmează să se facă compensarea cheltuielilor.

De altfel, punctul de vedere al Guvernului este că promovarea prezentei  propuneri legislative nu se justifică.

